Man misbruik glo dogters, 17 ander meisies | Maroela Media
'n Vrystaatse man wat daarvan beskuldig word dat hy sy dogters en 17 ander meisies seksueel mishandel het, sal na verwagting om borg aansoek doen wanneer hy weer in die Sasolburg-landdroshof verskyn.
Lt.kol. Heila Niemand, woordvoerder van die polisie, het gesê die man staan tereg op aanklagte wat verband hou met die vervaardiging, verspreiding en besit van kinderpornografie.
Die man is op 16 Oktober in hegtenis geneem nadat die polisie 'n wenk van Interpol af ontvang het. Die man het glo aanlyn 'n netwerk vir pedofiele besoek en foto's opgelaai van waar hy sy twee dogters en ander meisies seksueel mishandel.
Volgens Niemand het die polisie die man se dogters ondervra en het dit aan die lig gekom dat hy hulle en die bure se dogters seksueel mishandel het. In een geval het die man glo sy 13-jarige dogter verkrag en dit gedokumenteer, het Niemand gesê. "Die voorlopige ondersoek dui daarop dat daar 17 ander meisies, tussen sewe en 17 jaar oud, is wat deur die beskuldigde seksueel mishandel is."
Niemand het gesê die man het foto's op 'n webwerf geplaas waartoe slegs sekere mense toegang het. Die webtuiste se gebruikers moet eers 'n foto van kinderseks oplaai voor hulle toegang tot die webtuiste kry.
Die polisie het op rekenaars, DVD's, selfone, boeke, seksspeelgoed, onderklere en foto's beslag gelê nadat daar 'n klopjag op die man se kantoor in Kew, Johannesburg uitgevoer is op die dag wat hy in hegtenis geneem is.
Die man, wat as 'n veiligheidsbeampte gewerk het, het twee weke terug in die hof verskyn en bly in aanhouding tot sy volgende verskyning op 12 November. Die man se naam kan nie bekend gemaak word nie ten einde die identiteit van sy dogters te beskerm.